Il-Kunsill illum impona miżuri restrittivi mmirati fuq persuna waħda involuta f'atti li jheddu l-paċi, is-sigurtà jew l-istabbiltà tal-Libja u li tipprovdi appoġġ għalihom, inkluż permezz tal-ksur tal-embargo tan-NU fuq l-armi. Is-sanzjonijiet imposti kontra din il-persuna jinkludu projbizzjoni fuq l-ivvjaġġar u ffriżar tal-assi . Barra minn hekk, persuni u entitajiet mill-UE huma pprojbiti milli jagħmlu fondi disponibbli lil dawk elenkati. B'din id-deżinjazzjoni l-ġdida, l-UE issa imponiet projbizzjonijiet fuq l-ivvjaġġar fuq 16-il persuna elenkata u ffriżat l-assi ta' 20 persuna u 19-il entità. Il-Kunsill jibqa' mħasseb serjament dwar is-sitwazzjoni fil-Libja u b'mod partikolari dwar atti li jheddu l-paċi, is-sigurtà jew l-istabbiltà tal-Libja, inkluż permezz tal-ksur tal-embargo tan-NU fuq l-armi, abbużi u ksur tad-drittijiet tal-bniedem kif ukoll it-tentattivi tal- esportazzjoni illeċita ta' żejt mil-Libja . Is-sanzjonijiet tal-UE jikkomplementaw u jsaħħu s-sanzjonijiet adottati min-NU, li jinkludu embargo tan-NU fuq l-armi u miżuri individwali, inkluż għal abbużi tad-drittijiet tal-bniedem. L-atti legali rilevanti, inkluż l-ismijiet tal-persuni u tal-entitajiet ikkonċernati, ġew ippubblikati fil-Ġurnal Uffiċjali. Il-Ġurnal Uffiċjali tal-Unjoni Ewropea, 15 ta' Ottubru 2020 Dikjarazzjoni mir-Rappreżentant Għoli f'isem l-UE dwar il-Libja, 12 ta' Mejju 2020